02014R0615 — ET — 01.04.2018 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

Muudetud:









▼B

KOMISJONI RAKENDUSMÄÄRUS (EL) nr 615/2014,

6. juuni 2014,

millega kehtestatakse Euroopa Parlamendi ja nõukogu määruse (EL) nr 1306/2013 ning Euroopa Parlamendi ja nõukogu määruse (EL) nr 1308/2013 rakendussätted seoses oliiviõli ja lauaoliivide sektorit toetavate tööprogrammidega







Artikkel 1

Reguleerimisala

Käesoleva määrusega kehtestatakse määruse (EL) nr 1308/2013 rakendussätted, mis hõlmavad oliiviõli ja lauaoliivide sektori tööprogrammide rakendamist ja muutmist, toetuse väljamaksmist, sealhulgas ettemakseid, järgitavat korda ning tagatissummat, mis seatakse tööprogrammi kinnitamise taotluse esitamisel ja juhul, kui osa toetusest makstakse ettemaksena.

Artikkel 2

Tööprogrammide muutmine

1. Toetusesaaja-organisatsioon võib liikmesriigi kindlaks määratud korra kohaselt taotleda juba heaks kiidetud tööprogrammi sisu ja eelarve muutmist, juhul kui muudatustega ei kaasne määruse (EL) nr 1308/2013 artikli 29 lõikega 2 ette nähtud summa ületamist.

2. Koos tööprogrammi muutmise muudatuste taotlusega, kaasa arvatud eri tööprogrammide ühendamine, tuleb esitada tõendavad dokumendid, milles selgitatakse soovitud muudatuste põhjust, laadi ja mõju. Toetusesaaja-organisatsioon esitab taotluse liikmesriigi pädevale asutusele hiljemalt tööprogrammi rakendamise aastale eelnenud aasta 31. detsembriks.

3. ►M1 Kui toetusesaaja-organisatsioonid, kellel olid varem eraldi tööprogrammid, on ühinenud, rakendavad nad programme paralleelselt ja eraldi kuni ühinemisele järgneva aasta 31. märtsini. ◄

Erandina esimesest lõigust võivad liikmesriigid anda toetusesaaja-organisatsioonidele, kes on esitanud nõuetekohaselt põhjendatud taotluse, loa rakendada oma tööprogramme paralleelselt ilma neid ühendamata.

4. Tööprogrammi muudatus hakkab kehtima kaks kuud pärast seda, kui muudatuste tegemiseks pädev asutus on taotluse kätte saanud, välja arvatud juhul, kui pädev asutus leiab, et esitatud muudatusettepanekud ei vasta kohaldatavatele tingimustele. Sel juhul teavitab pädev asutus toetusesaaja-organisatsiooni, kes esitab vajaduse korral tööprogrammi läbivaadatud versiooni.

5. Kui toetusesaaja-organisatsioonile eraldatud liidu toetus on heakskiidetud tööprogrammiga ette nähtud summast väiksem, võib toetusesaaja oma programmi kohandada, nii et see vastaks saadud toetuse suurusele. Toetusesaaja palub pädeval asutusel kõnealune muudatus tööprogrammis heaks kiita.

6. Erandina lõigetest 2 ja 4 võib pädev asutus nõustuda tööprogrammi rakendamise käigus tööprogrammi teatavas ulatus muutma, tingimusel et

a) toetusesaaja-organisatsioon teatab meetme muutmise pädevale asutusele kaks kuud enne asjaomase meetme rakendamise algust;

b) teatele on lisatud tõendavad dokumendid, milles selgitatakse soovitud muudatuste põhjust, laadi ja mõju ning näidatakse, et kõnealuse muudatusega ei muudeta asjaomase programmi esialgset eesmärki;

▼M1

c) eelarve, mis on eraldatud asjaomasele valdkonnale, nagu on osutatud delegeeritud määruse (EL) nr 611/2014 artikli 3 lõikes 1, jääb muutumatuks;

d) eelarvevahendite ülekandmine kõnealuse meetme alt muudele asjaomase valdkonna meetmetele ei ületa 40 000 eurot.

▼B

7. Kui pädev asutus ei ole ühe kuu jooksul alates meetme muutmise teatamisest esitanud vastuväiteid seoses lõikes 6 loetletud tingimuste mittetäitmisega, loetakse muudatus vastuvõetuks.

▼M1

Artikkel 3

Ettemaksed

1. Toetusesaaja-organisatsioon võib esitada ettemaksetaotlused liikmesriikide poolt kehtestatavateks kuupäevadeks.

2. Konkreetse aasta kohta tehtud ettemaksete kogusumma ei tohi ületada 90 % tööprogrammi jaoks ette nähtud algselt heakskiidetud toetussummast.

3. Liikmesriik võib kehtestada ettemaksete miinimumsumma ja tähtajad selle maksmiseks.

Artikkel 4

Esitatavad tagatised

1. Delegeeritud määruse (EL) nr 611/2014 artikli 7 lõike 3 punktis g osutatud tagatis peab olema vähemalt 10 % taotletud liidu toetusest.

2. Artiklis 3 osutatud ettemaksed makstakse tagatise esitamisel vastavalt komisjoni delegeeritud määruse (EL) nr 907/2014 ( 1 ) IV peatükile. Tagatiseks antav summa peab olema 110 % ettemakse summast.

3. Enne liikmesriigi poolt kindlaks määratavat kuupäeva ja hiljemalt tööprogrammide rakendamise iga aasta lõpus võivad toetusesaaja-organisatsioonid esitada asjaomasele liikmesriigile taotluse lõikes 2 osutatud tagatis vabastada. Peale artikli 5 lõike 2 punktis b ja c osutatud dokumentide tuleb taotlustele lisada programmi elluviidud etappide üksikasjalik kirjeldus tegevusvaldkondade ja meetmete kaupa vastavalt delegeeritud määruse (EL) nr 611/2014 artiklile 3. Peale kõnealuste dokumentide kontrollimist vabastab liikmesriik asjaomaste kulutuste puhul esitatud tagatised hiljemalt teisel kuul pärast taotluse esitamist.

▼B

Artikkel 5

Liidu toetuse maksmine

▼M1

1. Liidu toetuse saamiseks vastavalt määruse (EL) nr 1308/2013 artikli 29 lõikele 2 esitab toetusesaaja-organisatsioon liikmesriigi makseasutusele rahastamistaotluse kalendriaastal, mil lõpeb tööprogrammi rakendamise aasta, ja hiljemalt liikmesriigi määratud kuupäeval, mis võimaldab vastavust lõikele 5.

Liikmesriigi makseasutus võib maksta toetusesaaja-organisatsioonile tööprogrammi rakendamise igale aastale vastava liidu toetuse jääksumma pärast seda, kui ta on artiklis 9 osutatud aruande või artiklis 7 osutatud kontrolliaruande põhjal veendunud, et artiklis 3 osutatud ettemakse igale osamaksele vastavad meetmed on tegelikult ellu viidud.

▼B

2. Taotlus liidu toetuse saamiseks koostatakse vastavalt näidisele, mille väljastab liikmesriigi pädev asutus. Selleks et taotlus vastu võetaks, peavad sellega kaasas olema:

a) aruanne, mis koosneb järgmistest elementidest:

i) tööprogrammi rakendatud etappide täpne kirjeldus, mis on liigendatud delegeeritud määruse (EL) nr 611/2014 artiklis 3 osutatud tegevusvaldkondade ja meetmete kaupa;

ii) vajaduse korral liikmesriigi heaks kiidetud tööprogrammide etappide ja kõnealuste tööprogrammide tegelikult rakendatud etappide lahknevuste põhjendus ja rahaline mõju;

iii) rakendatud tööprogrammi hindamine delegeeritud määruse (EL) nr 611/2014 artikliga 6 ette nähtud näitajate alusel;

b) arved ja pangadokumendid, mis tõendavad tööprogrammi rakendamise ajal kantud kulusid;

c) vajaduse korral dokumendid, millega tõendatakse toetusesaaja-organisatsiooni ja asjaomase liikmesriigi tegelikku rahalist toetust.

3. Rahastamistaotlused, mille puhul ei järgita lõigetes 1 ja 2 kehtestatud tingimusi, lükatakse tagasi. Toetusesaaja-organisatsioon võib lisada põhjendusi ja puuduvaid üksikasju ning esitada liikmesriigi kindlaks määratava ajavahemiku jooksul uue taotluse toetuse saamiseks.

4. Taotlused, mis hõlmavad enam kui kaks kuud pärast tööprogrammi rakendamisperioodi lõppu meetmete rakendamiseks kantud kulutusi, lükatakse tagasi.

5. ►M1 Hiljemalt selle kalendriaasta 15. oktoobriks, mil tööprogrammi rakendamisaasta lõpeb, ning kui on toimunud täiendavate dokumentide läbivaatamine ja artiklis 6 osutatud kontrollid, maksab liikmesriik välja nõuetekohase liidu toetuse ning vabastab vajaduse korral artikli 4 lõikes 2 osutatud tagatise. ◄ Delegeeritud määruse (EL) nr 611/2014 artikli 7 lõike 3 punktis g osutatud tagatis vabastatakse kogu tööprogrammi lõpuleviimise, täiendavate dokumentide läbivaatamise ja artiklis 6 osutatud kontrolli tegemise järel.

▼M1

Artikkel 5a

Osalised maksed

1. Liikmesriigid võivad lubada toetusesaaja-organisatsioonidel taotleda toetuse sellise osa väljamaksmist, mis vastab tööprogrammi kohaselt juba tehtud kulude summale.

2. Lõikes 1 osutatud taotlused võib esitada mis tahes ajal, kuid mitte rohkem kui kaks korda igal tööprogrammide rakendamise aastal. Peale artikli 5 lõike 2 punktides b ja c osutatud dokumentide tuleb taotlustele lisada programmi elluviidud etappide üksikasjalik kirjeldus tegevusvaldkondade ja meetmete kaupa vastavalt delegeeritud määruse (EL) nr 611/2014 artiklile 3.

3. Lõikes 1 osutatud taotluste puhul tehtud maksed ei tohi ületada 80 % toetuse osast, mis vastab tööprogrammi kohaselt juba tehtud kulutuste summale asjaomasel ajavahemikul. Liikmesriigid võivad kehtestada osaliste maksete miinimumsumma ja taotluste esitamise tähtajad.

▼B

Artikkel 6

Kohapealne kontroll

1. Liikmesriigid kontrollivad, et liidupoolse rahastamise tingimustest peetakse kinni, seda eriti järgmistes aspektides:

a) määruse (EL) nr 1308/2013 artiklites 152, 154, 156, 157 ja 158 osutatud toetusesaaja tunnustamise tingimustest kinnipidamine;

b) heakskiidetud tööprogrammide rakendamine, eriti investeerimist ja teenuseid käsitlevate meetmete osas;

c) tegelikud kulutused võrreldes taotletud toetusega ning oliivisektori asjaomaste ettevõtjate rahaline panus.

2. Liikmesriigi pädev asutus kehtestab kohapealse kontrollimise kava, mis hõlmab toetusesaaja-organisatsioonide valimit, mis on tehtud riskianalüüsi põhjal ja hõlmab igal aastal vähemalt 30 % ulatuses toetusesaaja-organisatsioone, kes saavad liidu rahalist toetust vastavalt määruse (EL) nr 1308/2013 artiklile 29. Valik tehakse nii, et

a) kõiki tootjaorganisatsioone ja tootjaorganisatsioonide ühendusi kontrollitakse heakskiidetud tööprogrammi rakendamise jooksul vähemalt üks kord kohapeal pärast ettemakse tegemist ning enne viimase liidupoolse makse tegemist;

b) valdkondadevahelisi organisatsioone kontrollitakse heakskiidetud tööprogrammi rakendusperioodi igal aastal. Kui neile on asjaomase aasta jooksul tehtud ettemakse, toimub kontrollimine pärast kõnealuse ettemakse tegemise kuupäeva.

Kui kontrolli käigus tuleb ilmsiks eeskirjade eiramine, teeb pädev asutus kõnealuse aasta jooksul täiendavaid kontrolle ning suurendab järgneval aastal kontrollitavate toetusesaaja-organisatsioonide arvu.

3. Pädev asutus määrab kontrollitavad toetusesaaja-organisatsioonid kindlaks riskianalüüsi alusel, mis põhineb järgmistel kriteeriumidel:

a) heakskiidetud tööprogrammi rahastamise summa;

b) tööprogrammi raames rahastatavate meetmete laad;

c) tööprogrammi rakendamise staadium;

d) eelnenud kohapealsete kontrollide tulemused või määruse (EL) nr 1308/2013 artikli 154 lõikes 4 ja artikli 158 lõikes 5 osutatud tunnustamise käigus tehtud kontrollimine;

e) muud liikmesriikide määratletavad riskikriteeriumid.

4. Kohapealsed kontrollid peavad olema ootamatud. Siiski võib kontrolli praktilise tegemise lihtsustamiseks hoiatada kontrollitavaid toetusesaaja-organisatsioone kuni 48 tundi ette.

5. Iga kohapealse kontrolli kestus peab vastama heakskiidetud tööprogrammi rakendamise staadiumile ning investeeringutesse ja teenustesse tehtud kulutustele.

▼M1

6. Liikmesriigid võivad kontrollida üksnes esitatud dokumentide põhjal, kas toetusesaajate tunnustamise tingimustest peeti kinni, nagu on osutatud lõike 1 punktis a.

▼B

Artikkel 7

Kontrolliaruanded

Iga artiklis 6 osutatud kohapealse kontrolli kohta tuleb koostada üksikasjalik kontrolliaruanne, mis sisaldab eelkõige:

a) kontrolli kuupäeva ja kestust;

b) kohalviibinud isikute nimekirja;

c) kontrollitud arvete nimekirja;

d) müügi- või osturegistrist ning käibemaksuregistrist, kus valitud arved on registreeritud, valitud arvete viitenumbreid;

e) pangadokumente, mis tõendavad valitud summade maksmist;

f) viidet juba rakendatud meetmetele, mida on kohapeal eraldi analüüsitud;

g) kontrolli tulemusi.

Artikkel 8

Alusetult tehtud maksed ja karistused

1. Juhul kui määruse (EL) nr 1308/2013 artiklites 154 ja 158 osutatud tunnustamine lõpetatakse seetõttu, et toetusesaaja-organisatsioon ei ole tahtlikult või raske hooletuse tagajärjel täitnud oma kohustusi, jäetakse toetusesaaja-organisatsioon kogu tööprogrammi osas rahastamisest ilma.

2. Kui mõnda meedet ei ole rakendatud kooskõlas tööprogrammiga, jäetakse toetusesaaja-organisatsioon asjaomase meetme osas rahastamisest ilma.

3. Kui kooskõlas heakskiidetud tööprogrammiga on rakendatud tingimustele mittevastavaks osutunud meedet, võib liikmesriik otsustada nõuetekohase toetuse välja maksta või mitte nõuda juba makstud summade tagasimaksmist, kui selline otsus on riigi eelarvest rahastatud samaväärsetel juhtudel lubatud ning kui toetusesaaja-organisatsioon ei ole tegutsenud hoolimatult ega tahtlikult.

4. Raske hooletuse tagajärjel või valeandmete esitamisel jäetakse toetusesaaja-organisatsioon ilma

a) riigi toetusest kogu tööprogrammi ulatuses ja

b) liidu toetusest vastavalt määruse (EL) nr 1308/2013 artiklile 29 eeskirjade eiramise tuvastamisele järgneva kolme aasta vältel.

5. Kui toetuse saamine on lõike 1, 2 või 4 kohaselt välistatud, nõuab pädev asutus toetusesaaja-organisatsioonile juba välja makstud riigipoolse toetuse tagasi.

6. Lõike 5 alusel tagasi nõutavatele liidupoolse toetuse summadele arvatakse vajaduse korral juurde intress, mis arvutatakse, võttes aluseks:

a) toetusesaajale väljamaksmise ja temapoolse tagasimaksmise vahele jääva ajavahemiku;

b) Euroopa Keskpanga poolt oma peamiste refinantseerimistehingute puhul kohaldatava intressimäära, mis avaldatakse Euroopa Liidu Teataja C-seerias ja kehtib alusetult makstud summade tagasimaksmise kuupäeval ning mida suurendatakse kolme protsendipunkti võrra.

7. Liidupoolse toetuse summad, mis nõutakse käesoleva artikli kohaselt tagasi, makstakse makseasutusele ning arvatakse maha Euroopa Põllumajanduse Tagatisfondi rahastatavatest kulutustest.

Artikkel 9

Toetusesaaja-organisatsioonide aruanne

1. Hiljemalt iga aasta 1. maiks edastavad toetusesaaja-organisatsioonid pädevatele riiklikele asutustele iga-aastase aruande tööprogrammi rakendamise kohta eelnenud aastal. Aruanne kajastab järgmist:

a) tööprogrammi rakendatud või rakendatavad etapid;

b) peamised muudatused tööprogrammis;

c) juba saavutatud tulemuste hindamine delegeeritud määruse (EL) nr 611/2014 artikli 7 lõike 3 punktis f esitatud näitajate alusel.

Tööprogrammi rakendamise viimasel aastal asendatakse esimeses lõigus osutatud aruanne lõpparuandega.

2. Lõpparuandes hinnatakse tööprogrammi ning see sisaldab vähemalt järgmist:

a) delegeeritud määruse (EL) nr 611/2014 artikli 7 lõike 3 punktis f sätestatud näitajatel ning muudel asjakohastel kriteeriumidel põhinev selgitus selle kohta, mil määral programmi eesmärgid on saavutatud;

b) selgitus tööprogrammis tehtud muudatuste kohta;

c) vajaduse korral viide üksikasjadele, mida järgmise tööprogrammi koostamisel arvesse võtta.

3. Delegeeritud määruse (EL) nr 611/2014 artikli 3 lõike 1 punkti a kohaste meetmete elluviimisel kogutud andmed ja väljatöötatud uuringud avaldatakse pärast asjakohase meetme lõpuleviimist toetusesaaja-organisatsiooni veebisaidil.

Artikkel 10

Liikmesriikide edastatav teave

1. ►M1 Hiljemalt 31. jaanuariks enne uue kolmeaastase tööprogrammi algust teatavad pädevad asutused komisjonile käesoleva määruse rakendamist käsitlevad riiklikud meetmed, eelkõige meetmed, mis hõlmavad: ◄

a) toetusesaaja-organisatsiooni tunnustamise tingimusi, millele on osutatud määruse (EL) nr 1308/2013 artiklites 152, 156 ja 157;

b) delegeeritud määruse (EL) nr 611/2014 artikli 3 lõike 3 kohaselt vastu võetud täiendavaid tingimusi, millega täpsustatakse rahastamiskõlblikke meetmeid;

▼M1

c) konkreetses tegevusvaldkonnas antava liidu toetuse miinimumsumma, millele on osutatud delegeeritud määruse (EL) nr 611/2014 artiklis 5, oliivisektori eesmärgid ja prioriteedid, millele on osutatud kõnealuse delegeeritud määruse artikli 6 lõike 1 punktis a ning kvantitatiivsed ja kvalitatiivsed tõhususnäitajad, millele on osutatud kõnealuse delegeeritud määruse artikli 7 lõike 3 punktis f;

d) käesoleva määruse artikli 5 lõikes 1 ja artikli 5a lõikes 3 osutatud meetmed;

▼B

e) artiklis 3 osutatud ettemaksete süsteemi korda ja vajaduse korral riigipoolse toetuste maksmise korda;

f) artikliga 6 ette nähtud kontrollide ning artikliga 8 ette nähtud karistuste ja paranduste kohaldamist.

2. Hiljemalt iga heakskiidetud tööprogrammide rakendamise aasta 1. maiks edastavad pädevad asutused komisjonile andmed, mis käsitlevad:

a) tööprogramme ja nende üksikasju, mis on liigitatud toetusesaaja-organisatsiooni liigi, tegevusvaldkonna, meetme ja piirkonna kaupa;

b) igale tööprogrammile eraldatud toetuse kogusummat;

c) liidupoolse rahastamise ajakava eelarveaastate kaupa kogu tööprogrammi kestel.

3. ►M1 Hiljemalt heakskiidetud tööprogrammi igale rakendamisaastale järgneva aasta 20. oktoobril edastavad pädevad asutused komisjonile käesoleva määruse rakendamist käsitleva aruande, mis sisaldab vähemalt järgmist teavet: ◄

a) rahastatud tööprogrammide arv, toetusesaajad, oliiviistanduste pindala, veskid, töötlemisrajatised ning oliiviõli ja lauaoliivide tootmise mahud;

b) igas tegevusvaldkonnas võetud meetmete üksikasjad;

c) lahknevused kavandatud ja tegelikult rakendatud meetmete vahel ning nende lahknevuste mõju kulude tasandil;

d) tööprogrammide hindamine, arvestades muu hulgas artikli 5 lõike 2 punkti a alapunktis iii osutatud hindamist;

e) vastavalt artiklitele 6 ja 7 tehtud kontrollide statistika ja aruanded ning vastavalt artiklile 8 kohaldatud karistuste või paranduste statistika;

f) kulutused tööprogrammide, tegevusvaldkondade ja meetmete kaupa ning liidu, liikmesriikide ja toetusesaaja-organisatsioonide rahaline panus.

4. Käesolevas artiklis osutatud teated koostatakse vastavalt komisjoni määrusele (EÜ) nr 792/2009 ( 2 ).

5. Asjaomaste liikmesriikide pädevad asutused avaldavad oma veebisaitidel pärast delegeeritud määruse (EL) nr 611/2014 artikli 3 lõike 1 punkti a kohaste meetmete lõpuleviimist kõik kõnealuste meetmete elluviimisel kogutud andmed ja väljatöötatud uuringud.

Artikkel 11

Jõustumine

Käesolev määrus jõustub seitsmendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.